Stryery oor senioriteit lei glo tot man se mesdood | Netwerk24
Deur Cara-Lee Dorfling 02 Januarie 2020 16:37
'n Stryery oor senioriteit tydens 'n tradisionele seremonie het glo tot die moord van 'n 26-jarige man in die Oos-Kaap gelei.
Die voorval het Dinsdag omstreeks 16:30 by 'n huis in die iLinge-township buite Komani (Queenstown) gebeur.
Volgens die polisie het die slagoffer en 'n 23-jarige man tydens 'n inisiasieseremonie gestry oor wie meer senior tussen hulle is, wat sou bepaal waar hulle aan 'n tafel tydens die seremonie sou sit.
Die huis was vol mense en albei mans het glo uitgestorm en buite verder gestry.
"Die 23-jarige man het na bewering 'n mes uitgepluk en die ander man daarmee in die bolyf gesteek," sê kapt. Jackson Manatha, polisiewoordvoerder.
Die verdagte is kort daarna vir die moord in hegtenis geneem en sal binnekort in die landdroshof in Ezibeleni verskyn.